“Галоўны адказны” за культурную праграму падчас выстаўкі — праект “ExpoinCitta”, што рэалізуецца муніцыпалітэтам Мілана і камерцыйнай палатай. Праект каардынуе і прасоўвае ўсе падзеі, што адбываюцца ў горадзе падчас выстаўкі. А іх тысячы: ад канцэртаў на вольным паветры да спартыўных спаборніцтваў, ад мастацкіх выставак да кулінарных шоу. Кожны тыдзень (!) “ExpoinCitta” друкуе “культурны гід”, дзе пералік імпрэз з кароткім апісаннем (1-2 сказы па-італьянску і па-англійску) займае 14 старонак А4. Для зручнасці карыстальніка кожная падзея пазначана адным з дзесяці “тэгаў”: “мастацтва”, “медыя”, “навука”, “крэатыўнасць і стыль”, “дзеці”, “перфоманс”, “накарміць планету”, “Леанарда”, “горад свету”, “дабрабыт”.